section_heading: I. čin
paragraph_text: Rodolfo, Schaunard, Colline i Marcello žive na tavanu nad krovovima Pariza. Badnjak je, a oni su bez novaca i bez grijanja. Marcellu je toliko hladno, da ne može držati kist. Rodolfo žrtvuje rukopis da bi ih zagrijao. Colline se vraća iz zalagaonice gdje je htio dati neke svoje knjige, ali je bila zatvorena. Pojavljuje se Schaunard s novcem, ogrjevom, hranom i vinom - plaćom od nekog engleskog lorda. Oni odlučuju proslaviti Badnjak u lokalu koji redovno posjećuju, „Café Momus”. Kućevlasnik im pokuca na vrata i traži već dugo neplaćenu stanarinu. Oni ga časte pićem, a kada se on izbrblja da bi umjesto svoje stare i ružne žene htio pronaći mladu i zgodnu, oni to iskoriste da ga izbace kao preljubnika. Napokon kreću u restoran, a Rodolfo ostaje završiti članak za novine. Netko mu kuca na vrata. To je mlada susjeda kojoj se ugasila svijeća u hodniku i moli ga da joj pomogne ponovno je upaliti. Odjednom joj pozli i Rodolfo joj ponudi da sjedne te joj da malo vina. Ona krene van, ali shvati da joj je negdje ispao ključ. Propuh ugasi svijeće i dok traže po mraku, Rodolfo uhvati susjedu za hladnu ruku. Priča joj o sebi i od nje traži isto. Prijatelji ga zovu s ulice i njih dvoje zagrljeni odlaze s njima.